***Народно читалище „Св.Св.Кирил и Методий-1919 г.”***

с.Дорково,п.к.4641,ул. „Цепина”№52,общ.Ракитово,обл.Пазарджик

тел.: 0879 491890 e-mail: dorkovo@abv.bg **;** <https://nch-sv-sv-kiril-i-metodii-1919.jimdosite.com/>

**ПЛАН – ПРОГРАМА ЗА ДЕЙНОСТТА НА**

**ЧИТАЛИЩЕТО ПРЕЗ 2024 ГОДИНА**

1. **Въведение**

 Годишната програма за развитие на читалищната дейност в село Дорково за 2024 година се създава в изпълнение чл. 26 а, ал. 2 от Закона за народните читалища. Изготвянето на Годишната програма за развитие на читалищната дейност цели обединяване на усилията за по-нататъшно развитие и утвърждаване на читалището, като важна обществена институция, реализираща културната идентичност на с. Дорково и региона. Поставят се конкретни задачи за повишаване на обществената му роля и все по-дълбокото му утвърждаване като традиционно културен, образователен и информационен център. Като културно-просветна организация, обединила в себе си традиции и съвременност читалището в село Дорково има възможност да откликва на специфичните за всяко селище духовни, информационни и социални потребности. Основните направления и приоритети в дейността на читалището произтичат от ЗНЧ, ЗОБ, общинската културна политика, осъществявана на основата на съществуващата нормативна уредба и чрез изпълнението на културния календар.

 План - програмата обобщава най – важните моменти в работата на читалището, приоритети, цели и задачи, които ще спомогнат за развитието , укрепването и модернизирането му в общодостъпно и желано място за местната общност. Ще се работи за създаване на условия за превръщането на институцията в културен център утвърждаващ ценностите на обществото.

Съгласно чл. 2 от Закона за народните читалища, читалищата са юридически лица с нестопанска цел. Те са традиционни самоуправляващи се български културно-просветни сдружения в населените места, които изпълняват и държавни културно-просветни задачи. В тяхната дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Читалищата са изконни носители на българския дух и култура през вековете и носят в себе си нематериалното културно наследство, традиции, образование, възпитание и благотворителност, които са в основата на тяхната дейност в полза на обществото. Тяхната задача е да откликват на нуждите на местното население, да участват активно в обществения живот и да бъдат притегателни културно-образователни и информационни центрове.

Село Дорково има богато културно наследство и население, успяло да съхрани своя бит и фолклор, да запази за поколенията множество традиции, обичаи, песни и легенди, които се представят и интерпретират от читалищните танцови, певчески състави по време на регионални, национални и международни фолклорни събори, фестивали и конкурси.

Читалищата се управляват от Настоятелства и набират средства от:

* + - * членски внос,
		- субсидии от държавния и общинския бюджети,
		- наем от недвижимо имущество,
		- дарения,
		- други приходи съгласно чл. 21 от ЗНЧ.

 Огромна роля за развитието на читалищната дейност имат човешките ресурси - читалищните работници, които осъществяват основната работа в читалището. За повишаване на своята квалификация те участват в курсове, семинари и работни срещи.

Екипната работа в читалището и неговите управителни органи са на добро ниво, но винаги може да се желае повече в тази насока. Всеки член на читалището има конкретни задължения, свързани с организацията на работа, с реализацията на културния годишен календар, връзки с обществеността и медиите, обучения, разработване на проекти. Наред със своите лични ангажименти, членовете на читалищното ръководство са и участници в самодейните колективи в читалището. Както всяко читалище, така и нашето има свой културен календар, включващ събития, посветени на важни чествания, бележити дати, национални празници, годишнини и участия в фестивали.

През последните години, читалището разшири своята дейност и все по-упорито работи за нов поглед върху визията, мисията и целите на това културно средище.

**2. Анализ на състоянието на читалището**

 На територията на село Дорково функционира само Народно читалище “Св. Св. Кирил и Методий – 1919 г.“ То има изключително значение за укрепване общественото културно многообразие, популяризиране и развитие на българската идентичност, традиционната култура и духовни ценности. Читалището ни се състои от: голяма зала – киносалон, малка зала- репетиционна. На втория етаж се помещават: библиотека с информационен център по Програма Глоб@лни библиотеки – България, център за информационно–административни услуги и канцелария на секретаря.

 Почти всички от изброените по-горе помещения са в лошо състояние, нуждаещи се от непрекъснати текущи и основни ремонти, които трудно могат да се финансират. Прекаленото отлагане на ремонтите може да превърне голяма част от тези помещения в трудно използваеми. Повечето от помещенията се нуждаят от подмяна на вратите, боядисване, от цялостно обновяване се нуждае киносалона, тъй като вътрешен ремонт на сградата не е правен откакто читалището съществува в този си вид. През изминалата година успяхме да заделим средства за измазването с латекс на канцеларията на секретаря, както и да подменим мебелите. Предстои ремонт на източна тераса, за който е набавен дървен материал. Ще бъдат необходими средства за изпълнението на ремонта и закупуването на допълнителни материали, средства , с които ние за съжаление не разполагаме. Имахме необходимост и от направата на детски кът в библиотеката, но това ни желание успя да се осъществи благодарение на дарители и малко заделени средства от бюджета на читалището. Сега най–малките ни читатели се чувстват уютно и с желание посещават библиотеката.

 Силните страни на читалището ни са: щатен персонал с дългогодишен стаж обезпечаващ читалищната дейност, собствена материална база, наличие на компютри и офис техника, наличие на библиотека в читалището, интерес към търсене и развитие на нови форми на читалищна дейност. Като слаби страни отчитаме липса на финансов ресурс за развитие на нови форми на дейност, за поддръжка и ремонт на сградния фонд, както и за квалификация на персонала, което е необходимо условие и решаващ фактор за работата на този културен институт.

**3.Основна цел на програмата**

* Участие при поддържането на традиционните форми на културата и фолклора и при предаването им на следващите поколения;
* Кандидатстване по проекти и програми за набавяне на финансови средства за подобряване на материално-техническата база. Търсене на други алтернативни източници за финансиране.
* Участие в организираните за обучение семинари, кръгли маси, дискусии, работни срещи по проблемите на читалищата с цел повишаване на професионалните умения и квалификацията на работещите в културната институция.
* Формиране на читалището, като място за общуване и контакти, успешни социални практики и дарителски акции, повишаване ролята на читалището за социална и културна интеграция на различните социални общности.
* Засилване на интереса на хората към историческото минало на родния край.
* Създаване на условия за развитие и утвърждаване на библиотеката при читалището като съвременен център за ефективно библиотечно– информационно обслужване на широк кръг потребители.
* Продължаване на партньорствата с Общината, с местната власт, училището, ДГ, местния бизнес и общността в селото с цел финансиране и намиране път към работещите хора за привличане в дейности. Разнообразяване и обогатяване живота на местното население. Запазване на родовата памет и съхраняване на традициите с цел предаване на нематериалното културно наследство на следващите поколения.
* Подпомагане на традиционните читалищни дейности и търсене на нови съвременни форми за тяхното развитие и предаване.

 Читалищата трябва да бъдат онези духовни огнища, които да запазят и доразвият българските традиции, да създадат привлекателни форми на работа, запознаващи хората с историческото наследство, да приобщят младежите за дейности и изяви, популяризиращи българското културно наследство.

 Читалището трябва всеотдайно да воюва за разпространяването на непреходните духовни ценности, чрез развиване на творчески способности на населението от селото ни, чрез формиране на културни потребности и траен интерес от страна най-вече на подрастващите поколения.

**4. Библиотечна дейност**

* Това е една от основните дейности за читалището, като културна институция. Чрез нея то се включва в националната мрежа от публични библиотеки у нас и съдейства за развитието на обществото, като осигурява достъп до многобройни и разнообразни сфери на знание, идеи и мнения. Реализира концепция за учене през целия живот, удовлетворява потребностите на отделната личност и създават възможности за нейното развитие. Чрез закупуване, чрез дарения и спечелени проекти за нови книги библиотечния фонд на читалището е обогатен. За популяризиране дейността на библиотеката и привличане на читатели се организират и провеждат:
* срещи с изявени творци
* литературни и поетични четения
* конкурси на различна тематика
* рецитал за Васил Левски
* програма за 3-ти март
* седмица на детската книга – „Деца четат”
* инициатива „Библиотекар за един ден”
* конкурс „Моят най–добър учител”
* конкурс за „Най–оригинално писмо до Дядо Коледа” и мн.др.

Като неразделна част от читалището библиотеката активно участва в организирането на културния живот в селото, общината и областта. Дейността на библиотеката през 2024 г. ще включва:

 • Актуализиране на библиотечния фонд на читалищната библиотека чрез закупуване на нова литература, абонамент, дарения, кандидатстване с проект пред МК и други организации;

• Организиране на индивидуална и културно-масова дейност с различни целеви групи: (деца, ученици, възрастни); обособяване на тематични кътове по повод празници и годишнини; предоставяне на онлайн информация и представяне на презентации, посветени на значими събития и личности;

• Организиране на литературни четения, посещения на деца и ученици в библиотеката с цел запознаване с правилата на обслужване на читателите и повишаване на читателския интерес към книгата;

 • Обогатяване знанията на библиотекаря чрез участие в организирани обучения.

• Продължаване работата по Програма „Глоб@лни библиотеки“ и автоматизирана библиотека.

 Библиотечната дейност в библиотеката се осъществява от библиотекар. За пълноценно обслужване на населението, за осигуряване на достъп до съвременните средства за комуникация, библиотекарят ни разполага с необходимите познания и умения за работа в интернет и социалните мрежи.

**5. Културно-масова дейност:**

По традиция читалищата са основното място за развитие на любителското творчество. Основно интересът е насочен към фолклорните състави – певчески и танцови за изворен и обработен фолклор. Всички тези групи и състави имат важно значение не само за развитие на художественото любителско творчество в село Дорково, но и за социализирането и израстването на отделната личност, защото се разглеждат в тясна връзка със свободното време на хората, с концепцията за неформално образование и за ученето през целия живот. Безспорен е и техния принос за създаването на естествена среда за развитие на културно многообразие и на диалог между културите.

Поддържане на ежегодния културен календар с интересни мероприятия, които не само да станат широко достояние на местната общественост, но и да я привлекат като активен участник в тях. Утвърди се добрата традиция за общоселските тържества и концерти, за съборите в селата да вземат участие състави от почти всички общински читалища. Някои от традиционните празниците придобиват ново звучене например: Общински Коледен концерт, Великденски концерт и др. за да бъде привлечена по-младата аудитория.

Заедно с кметските екипи пенсионерски клуб „Здравец”, с. Дорково, ОУ „Христо Ботев, ДГ „Трети март” читалището организира тържества за Бабинден, 8 – март – Международния ден на жената, за Коледа, чествания за 3 март, 2 юни, традиционните събори на общинските населените места и т.н. Партньорството с общинското ръководство и кметовете на населените места в общината е особено ползотворно, тъй като работата на читалището става обществено значима и достига до максимален брой потребители. Организират се изложби и творчески работилници – Работилница за мартеници и пролетни картички, Великденска работилница за боядисване на яйца и изработване на великденски сувенири, Коледна работилница или базар – за коледни рисунки, картички, подаръци и кулинарни изделия, изложби на детски рисунки и т.н.

По-малко активна е дейността на читалището свързана с клубната и кръжочната дейност. Причина за това е целодневната заетост на децата в училище и липса на свободно време. Безспорно позитивна е съвместната дейност на читалището с пенсионерския клуб в селото. Освен, че възрастните хора се чувстват по-активни и полезни, те могат да предадат своите знания и умения на по-младите, а децата да се възпитават и учат заедно с по-възрастните.

**6. Художествено-творческа дейност:**

• Повишаване на качеството на предлагания от читалището художествен продукт по повод различни чествания;

• Организиране на клубове, певчески и танцови състави;

• Активно участие на художествено–творческите форми в културни прояви;

• Пресъздаване на обичаи и празници от Културния календар

•Участие в общински, регионални, национални и други конкурси и фестивали;

 • Да продължи дейността на следните самодейни състави:

* Ансамбъл за автентичен фолклор „Овчарска песен” с ръководител Йордан Зеленгоров;
* Детски танцов състав с ръководител Йордан Зеленгоров;
* Армънска група „Фантъна” с ръководител Георги Гушев;
* Танцова формация „Цепина” с ръководител Цветозар Зеленгоров.

**7. Финансиране**

Финансирането на читалищата е регламентирано в Закона за народните читалища и се осъществява по следните начини:

 - читалището финансира дейността си в рамките на държавната субсидия;

 - собствени средства от наеми на помещения или стопанска дейност, в съответствие с действащото законодателство;

 - членски внос;

 - финансиране от спечелени проекти;

 - дарения.

**8. Срок за изпълнение и отчитане на програмата**

Срокът за изпълнение на Програмата е в рамките на бюджетната 2024 година. Съгласно чл.26, ал.4 от Закона за народните читалища Председателят на читалището представя ежегодно в срок до 31 март пред Кмета на Общината и Общинския съвет доклад за осъществените читалищни дейности в изпълнение на Програмата и за изразходваните от бюджета средства през предходната 2023 година.

**9. Заключение**

 Настоящата програма е визирала най – общите положения, заложени в календарния план и програмата на читалището в село Дорково за 2024 г.

Изпълнението на Програмата ще даде възможност за реализация на набелязаните цели, задачите и основните дейности. Успешното им изпълнение ще спомогне за опазването и съхранението на културно- историческото наследство във времето на глобализация и утвърждаване на празници, даващи възможност за удовлетворяване нуждите на бъдещите поколения, да се запознаят с миналото на родния край, подпомагането и развитието на любителското художествено творчество. Ще стимулира младите талантливи хора. Уреждането и поддържането на библиотечните колекции ще подпомогне образователния процес в получаване на нови знания. Реализирането на инициативи ще допринесе за обогатяване на културния живот. Усвояването на знания за новите информационни технологии ще отвори вратата към необятното глобално пространство.

Настоящата едногодишна програма за развитие на Читалището е вариант и процес във времето, един от начините, които ще се търсят в бъдещето, за да се стимулира развитието на общността.

 **Забележка:** План – програмата за развитие на читалищната дейност през 2024 година в село Дорково е отворена и може да бъде променяна и допълвана. Тя визира най-общите положения, залегнали в плановете за работа през предстоящата година.

Дата: 24.10.2023 г. Председател НЧ:…………………..

 /Невена Георгиева/